Mireia Fernández i Leire Sánchez, triades falleres majors de Llíria per a 2026
10 de juny de 2025

Mireia Fernández Lull, de la comissió Avinguda dels Furs i voltants, ha sigut triada com a fallera major de Llíria per a 2026, després del sorteig entre les dos candidates presentades que s'ha celebrat esta vesprada a Ca la Vila. La nova reina de la festa a la capital del Camp de Túria estarà acompanyada per Leire Sánchez Muela, també dels Furs, com a fallera major infantil, i d'Edgar García Salvador de Plaça de Pedralba, com a president infantil.

Així, Junta Local Fallera ha nomenat hui les persones que seran les màximes representants de les Falles a la localitat edetana durant el pròxim exercici.

L'acte ha comptat amb la presència de l'alcalde Joanma Miguel, la regidora de Festes Mª José Llopis i representants de la Corporació municipal, les falleres majors de Llíria 2025 Arantxa Redondo i Marta Boscá, el president infantil Cesc Gea, i la presidenta de Junta Local, Enri Fitos, que repetix un any més en el càrrec.

L'alcalde de Llíria, Joanma Miguel, ha felicitat les noves representants del col·lectiu faller al municipi i les seues corts, i els ha desitjat que “disfruten totes juntes d'este apassionant aventura en la qual viuran moment molt emotius i únics”.